** χαρακτήρας**. Μέσα από μια ουσιαστική προσέγγιση, θα γίνει δυνατή η επικράτηση ανθρωπιστικών ιδεωδών και η τήρηση του μέτρου και των αξιών, αποτρέποντας την κυριαρχία του συμφέροντος και κάθε είδους υπερβολής . Έτσι θα αρθούν οι διχόνοιες και τα μίση και θα αμβλυθούν οι διαφορές .

– Χαρακτηριστικό της ευρωπαϊκής ταυτότητας αποτελεί και η **επικράτηση του έννομου δικαίου, της ευνομούμενης τάξης και της κοινωνικής δικαιοσύνης**. Ο λαός συμμετέχει ουσιαστικά στην άσκηση της εξουσίας η οποία αποτελεί γνήσια έκφραση της λαϊκής βούλησης . Ένας ενεργός πολίτης, αναλαμβάνει πρωτοβουλίες, ενημερώνεται σε θέματα επικαιρότητας, δεν εφησυχάζει, δραστηριοποιείται θετικά είναι αδογμάτιστος και διαλλακτικός, τιθασεύει πάθη και κατώτερα ένστικτα, εμφορείται από αξίες και ιδανικά, προβαίνει σε γόνιμη αμφισβήτηση καθώς δοκιμάζει θετικά την αλήθεια των απόψεών του . Συμπληρωματικά, **η μαχητική αντιπαράθεση σε κάθε φανατισμό, βιαιότητα και φονταμελισμό**, αποκρυπτογραφούν και χαρακτηρίζουν την ευρωπαϊκή ταυτότητα .

**Μεταβατική παράγραφος**: Η σύνθεση της ευρωπαϊκής ταυτότητας είναι συνισταμένη της στράτευσης όλων των μελών – κρατών σε κοινές ανθρώπινες δράσεις και ιδεώδη, με γνώμονα το κοινό καλό .

**Στοιχεία που κάνουν ευκολότερη την επίτευξη μιας ευρωπαϊκής κουλτούρας .**

 – Αρχικά οι **κοινές πολιτιστικές και μορφωτικές ανταλλαγές** θα βοηθήσουν ιδιαίτερα προς τον σκοπό αυτό . Κρίνεται σκόπιμο η εκπαίδευση να λάβει ευρωπαϊκή διάσταση για να αρθούν μίση του παρελθόντος και να επικοινωνήσουν μέσα από προγράμματα κινητικότητας κυρίως οι νέοι, με πολίτες άλλων χωρών . Θα δοθεί έτσι η δυνατότητα να γνωρίσουν όλοι τον πολιτισμό, τη γλώσσα την ιστορία κι όλα εκείνα τα στοιχεία που χαρακτηρίζουν την πολυμορφία του κάθε ευρωπαϊκού κράτους για να γίνουν οι απαραίτητες γόνιμες ζυμώσεις .

– Παράλληλα, θα βοηθήσουν θετικά **οι γενικότερες μετακινήσεις των Ευρωπαίων σε άλλα κράτη όπως ο τουρισμός και τα συνέδρια .** Με τον τρόπο αυτό θα επιτευχθεί η γνωριμία των λαών, η πνευματική μέθεξη, η μετάγγιση στοιχείων του παρελθόντος, η καλύτερη διείσδυση στα μυστικά της τέχνης και δημιουργίας του κάθε λαού για να παραμεριστούν οι αποκλίσεις και να σμιλευτεί όλη εκείνη η χρήσιμη εμπειρία που θα δώσει τροφή για την κατανόηση του παρόντος και τον σωστό σχεδιασμό του μέλλοντος .

– Συνακόλουθα, η **παγκοσμιοποίηση της οικονομίας, της τεχνολογίας, της τέχνης και του αθλητισμού** θα δώσουν νέες ευκαιρίες για δημιουργική αφομοίωση, αφού αποκλείουν την ισοπέδωση και χειραγώγηση των λαών και κατοχυρώνουν την αυτοτέλεια και φυλετική του ταυτότητα . Οι λαοί αλληλογνωρίζονται και αναπτύσσεται ο σεβασμός και η αμοιβαία αποδοχή . Παράλληλα συνεργάζονται, διαμορφώνουν κοινή συνείδηση και υπερφαλαγγίζονται οι επιμέρους διαφορές .

– Η **εδραίωση κοινών πολιτικών θεσμών** (ευρωκοινοβούλιο – Διεθνές Δικαστήριο Χάγης), η εδραίωση γενικευμένου κλίματος ειρηνικής συνύπαρξης χωρίς τις αντιπαραθέσεις και την καχυποψία προηγούμενων δεκαετιών, η συνεργασία για επίλυση κοινών προβλημάτων, όλα σε κοινό σύνολο θα αποτελέσουν κοινούς άξονες για την επίτευξη της ευρωπαϊκής κουλτούρας .

– Αδιαμφισβήτητος κρίνεται και ο ρόλος που θα παίξουν **τα σύγχρονα μέσα επικοινωνίας και ενημέρωσης (Διαδίκτυο)** που θα μεταδώσουν τάχιστα την πληροφορία και θα δώσουν ώθηση σ’ ένα γόνιμο διάλογο .

**Ευρώπη και πολυπολιτισμικότητα**

Με τον όρο πολυπολιτισμικότητα ή πολιτισμική ποικιλότητα εννοούμε την συνύπαρξη σε ένα δεδομένο γεωγραφικό χώρο μιας πολλαπλής πολιτισμικής ετερότητας, η οποία κυρίως εδράζεται σε εθνοτική, θρησκευτική και γλωσσική διαφορά .

* **Η πολιτισμική διαφορετικότητα εκφράζεται επίσης μέσω του συστήματος αξιών, των προτύπων ζωής και διαβίωσης, της κοινωνικής οργάνωσης και συμπεριφοράς, του ενδυματολογικού κώδικα, της τέχνης και της λογοτεχνίας,** καθώς και της θεώρησης του κόσμου και της αντιμετώπισης των φιλοσοφικών υπαρξιακών ζητημάτων .
* Ο **αγώνας κατά του ρατσισμού και της ξενοφοβίας, η ισότητα των φύλων**, η ειρηνική συμβίωση και ο σεβασμός της διαφορετικότητας είναι πολύ σημαντικός για την Ευρωπαϊκή Ένωση, γιατί δεν μπορεί να υπάρξει κοινωνία με συνοχή και πλουραλισμό χωρίς τη δέσμευση για σεβασμό των ατομικών και ανθρώπινων δικαιωμάτων .
* Η Ευρωπαϊκή Ένωση, από τα πρώτα της βήματα, έθεσε ως προτεραιότητα την **προστασία των ανθρώπινων δικαιωμάτων και την καταπολέμηση των διακρίσεων** πάσης μορφής. Η ίδια η ιδέα της Ευρωπαϊκής ολοκλήρωσης έχει ως βάση τη φυλετική, εθνική, θρησκευτική και πολιτισμική διαφορετικότητα, καθώς και την ελεύθερη κυκλοφορία προσώπων .
* Η χρεοκοπία των ιδεολογικών ερεισμάτων του ρατσισμού και η φρίκη των πολέμων του 20ου αιώνα οδήγησε τους λαούς της Ευρώπης στη συνειδητοποίηση ότι η ευημερία και η πρόοδος επιτυγχάνονται μόνο μέσα από την **ειρηνική συνύπαρξη, τη κοινωνική δικαιοσύνη, τα ανθρώπινα δικαιώματα, την αλληλεγγύη και τη συνεργασία των ανθρώπων .**
* Συνεπώς η Ευρώπη, ως έννοια, ενισχύει και καλλιεργεί την πολυπολιτισμικότητα και την ισότητα .

**Μεταβατική παράγραφος**: Ωστόσο στην Ευρώπη, η ξαφνική μετάβαση από κοινωνίες με σχετική γλωσσική, εθνολογική και θρησκευτική ομοιογένεια, σε κοινωνίες πολυγλωσσικές, πολυεθνικές και πολυπολιτισμικές, έχει δημιουργήσει τριγμούς και αντιδράσεις . Όσοι αισθάνονται πως απειλούνται από τις αλλαγές αντιμετωπίζουν με δυσπιστία και φόβο τη νέα πραγματικότητα . Το σύγχρονο περιβάλλον της πολυπολιτισμικότητας γεννά εντάσσεις, ενώ σε πολλές χώρες βρίσκει πρόσφορο έδαφος ένας εθνοκεντρικός και ξενοφοβικός πολιτικός λόγος .

 **Τα οφέλη της Ελλάδας από την παραμονή της στην Ευρωπαϊκή Ένωση** είναι κατά γενική ομολογία πολλά και διαφορετικά σε κάθε τομέα .

* Πρώτα από όλα στον οικονομικό τομέα **η αντιμετώπιση των προβλημάτων μπορεί να είναι πιο αποτελεσματική** όταν οι προσπάθειες και οι αγώνες είναι κοινοί . Η οικονομική ανάπτυξη της χώρας μπορεί να επιταχυνθεί με τη μεταφορά τεχνογνωσίας από τις οικονομικά ισχυρές χώρες, τη δημιουργία υλικοτεχνικής υποδομής στον τόπο μας και τη μεταφορά οικονομικών πόρων .
* Επίσης η διευρυμένη πανευρωπαϊκή αγορά είναι σε θέση να προσφέρει μια μοναδική **προοπτική για την προώθηση των ελληνικών προϊόντων .**
* Στον πολιτικό τομέα **η Ευρωπαϊκή Ένωση ασφαλώς ενισχύει τους δημοκρατικούς θεσμούς** σε κάθε χώρα, κατοχυρώνει τα πολιτικά δικαιώματα των υπηκόων κάθε κράτους – μέλους και δημιουργεί σχέσεις αλληλεγγύης μεταξύ των κρατών της Ευρώπης .
* Η παρουσία της Ελλάδας στην Ευρωπαϊκή Ένωση τονίζει το κύρος της διεθνώς και αναδεικνύει την παρουσία της σε επίπεδο διακρατικών σχέσεων, ενώ **ευνοεί την ειρήνη, την ασφάλεια της Ελλάδας και εγγυάται για την εδαφική της ακεραιότητα μέσω της εφαρμογής κοινής εξωτερικής πολιτικής .**
* Στον πολιτισμικό τομέα η συνένωση των κρατών συμβάλει στην **άμβλυνση των αντιθέσεων** και στην ανάπτυξη κοινής ευρωπαϊκής συνείδησης .
* Παράλληλα, παρουσιάζονται πολλές **ευκαιρίες για τη διάδοση του ελληνικού τρόπου ζωής, των αξιών του, αλλά και της Ιστορίας και του νεοελληνικού λαϊκού πολιτισμού** . Μέσα από τις πολιτιστικές ανταλλαγές εμπλουτίζεται και ενδυναμώνεται η νεοελληνική πολιτιστική ταυτότητα και **μεταλαμπαδεύονται στην Ευρώπη οι διαχρονικές αξίες του Ελληνισμού .**

**Επίλογος** Συμπερασματικά, η συνεργασία και η ειρηνική συνύπαρξη των κρατών – μελών της Ευρωπαϊκής Ένωσης κρίνονται απαραίτητες τόσο για την αρμονική συμβίωση των λαών όσο και για την πρόοδο των κρατών σε εθνικό αλλά και σε παγκόσμιο επίπεδο . Αναμφισβήτητα η πολυπολιτισμικότητα και η ισότητα στα πλαίσια αυτών των σχέσεων είναι απαραίτητες . Η αποδοχή της διαφορετικότητας αλλά και η υποστήριξή της συμβάλλουν καθοριστικά στη διασφάλιση των καλών σχέσεων μεταξύ των κρατών και στην αρμονική συνύπαρξη διαφορετικών πληθυσμιακών ομάδων .

**Επίλογος:** Η ευνοϊκή συγκυρία καθιστά ευκολότερη την επίτευξη μιας ευρωπαϊκής κουλτούρας που μπορεί να οδηγήσει σε μια ενιαία ταυτότητα όλους τους ευρωπαϊκούς λαούς . Οφείλουν λοιπόν οι πολιτικοί ηγέτες ν’ ανταποκριθούν στην ιστορική αυτή πρόκληση, για την οικοδόμηση ενός ειρηνικού και δημοκρατικού μέλλοντος .

**Πρόλογος** Στη σύγχρονη εποχή οι σχέσεις που αναπτύσσουν τα κράτη μεταξύ τους γίνονται βαθμιαία όλο και πιο στενές . Η συνεργασία μεταξύ των κρατών κρίνεται απαραίτητη καθώς άλλωστε και η πρόοδός τους εξαρτάται από τις μεταξύ τους σχέσεις σε όλα τα επίπεδα . Η Ευρωπαϊκή Ένωση αποτελεί ένα συνασπισμό κρατών της Ευρώπης, που συνδέονται με οικονομικούς και πολιτικούς όρους συνεργασίας, με απώτερο στόχο τη συνένωση τους, την παγίωση και διαφύλαξη της ειρήνης και τη ελευθερίας για όλα τα κράτη μέλη .